Iga Porsche töötaja saab kopsaka boonuse
Porschel oli väga hea aasta ning seetõttu saavad kõik ettevõtte 14 600 töötajat boonuseks 8600 eurot.
Saksa luksusautode tootja tehasekomitee juht Uwe Hück ütles, et tegemist on rekordkõrge boonusega. Eelmisel aastal müüs Porsche peaaegu 200 000 autot, mis on 17 protsenti rohkem kui 2013. aastal. Autotootja käive suurenes viiendiku võrra 17,2 miljardi euroni ning kasum 5%, 2,7 miljardi euroni.
Boonuse kogusuurus on umbes 126 miljonit eurot. Porsche maksab iga töötaja pangakontole 7900 eurot ning 700 eurot saab iga töötaja lisaks oma pensioniskeemi, kirjutas Wall Street Journal.
Porsche tegevjuht Matthias Müller tänas töötajaid eduka eelmise aasta eest, kuid hoiatas mugavaks muutumise eest. „Me ei peaks uinuma 2014. aasta edusse ega jääma loorberitele puhkama,“ ütles ta.
Porsche omanik on Volkswagen AG, kellele kuuluvad veel Audi, Bentley ja Škoda.